LidanRubinov/Halacha-QA huggingface dataset:
שאלה: ברכת עלי הקקטוס: ברשותי עץ שאפשר לאכול את עליו, פרחיו, ופרותיו, (מורינגה אוליפרה) מה מברכים על העלים והפרחים? האם הם חייבים בערלה כמו הפירות? כנ"ל לגבי הקקטוס "נפוליטוס" שאוכלים רק את עליו.
תשובה: העץ הזה, שכל חלקיו נאכלים (שורש, עלים, פרחים, תרמילים וזרעים, כמו העץ לפני חטא האדמה), נראה שדינו כצלף (סי' רב סעי' ו), שהעיקר הם התרמילים לפני ייבוש ועליהם יש לברך פרי העץ. על העלים יש לברך פרי האדמה מכיוון שאינם עיקר העץ למרות שאינם צריכים בישול. גם על השרשים יש לברך פרי האדמה. הפרחים צריכים בישול ולדעת השו"ע (רב סעי' ג) צריך לברך שהכל, ויש פוסקים שגם על העלים יש לברך אדמה, לכן נראה שעל הפרחים יברכו שהכל ואם ברך אדמה יצא ידי חובה. לגבי ערלה, אין בעץ זה דין ערלה, לא בפירותיו ולא בעליו כיוון שהוא עץ רפואי ולא מאכל (אלא לבודדים), כמו כן התברר שהזרעים שלו מניבים תוך שנה, ועל כן אין בעץ זה דין ערלה. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: גניזת אביזרי כתיבת סת"ם: לפני הרבה שנים התחלתי ללמוד כתיבת סת"ם אך הפסקתי באמצע. מאז נשארו אצלי אביזרי כתיבה שונים: נוצות כתיבה, סכין להכנת נוצות הכתיבה, דיו. האם אביזרי הכתיבה טעונים גניזה?
תשובה: אין בהם קדושה מצד עצמם ולכן אינם טעונים גניזה.
שאלה: חליבה מכבשה בשבת: האם מותר לשאוב חלב מכבשה בכדי להאכיל את צאצאיה? היא לא מעוניינת להאכיל אותם. לאחר ההמלטה הענין מאוד חשוב.
תשובה: אסור לשאוב.
שאלה: מפה שעל הבימה: האם מותר להישען על המפה שעל הבימה? על המפה מניחים את ספר התורה, האם זה הופך אותה לתשמיש קדושה ולכן גם צריך גניזה? האם ניתן לומר שלב בית דין מתנה לעשות שימוש חול כי אנו רואים שמניחים על הבימה קופות צדקה סידורים ועוד?
תשובה: לב בית דין מתנה לעניין קופות צדקה וסידורים. אך לעניין הישענות יש להחמיר לפחות לא להישען בצורה שאם היו מסירים את הבמה והמפה, האדם היה נופל.
שאלה: מזוזה בקיוסק: האם צריך לשים בקיוסק מזוזה?
תשובה: לא נראה לי, זה לא ראוי לדירת כבוד.
שאלה: שנת אבל בשנה מעוברת: אבי נפטר ב ו ניסן תש"ע. האם את יום השנה מציינים ב ו ניסן תשע"א (13 חודשים) בשל השנה המעוברת או ב ו אדר ב תשע"א (12 חודשים)?
תשובה: קדיש אומרים על הנפטר במשך 11 חודשים בלבד, ואת מנהגי האבלות נוהגים במשך 12 חודשים גם בשנה מעוברת. לכן י"ב חודש על אביך מסתיימים בתאריך הפטירה ו' אדר ב'. לגבי האזכרה יש מחלוקת בין האשכנזים לספרדים: האשכנזים עורכים את האזכרה בתאריך הפטירה, כלומר בו' ניסן, ואילו הספרדים בתום י"ב חודש. אזכרה שאינה של השנה הראשונה, לכל הדעות, נערכת בתאריך הפטירה. ולכן מהשנה הבאה התאריך יישאר תמיד בו' ניסן.
שאלה: אחריות גוף ונפש: אני בת 17, תלמידת י"ב. אני לומדת מחשבת ישראל ועושה עבודה על אחריות הגוף והנפש. העבודה היא עבודה חוקרת שחוקרת ומשווה בין ההגות היהודית בהקשר של האחריות של הנפש על הגוף ובין החוק במדינת ישראל. למשל, לאדם חולה נפש יש הקלות בדין. לעומת זאת במסכת סנהדרין בתלמוד הבבלי למדתי על כך שהנשמה והגוף אינם יכולים לפתור עצמם מהדין ונמשל המשל על הפרדס ושני השומרים שאחד מהם עיוור ואחד אינו יכול ללכת והם רצו לאכול מפירות הפרדס אך לא יכלו, אז העיוור הרכיב את זה שלא יכול ללכת והיה לו לרגליים כמו שהקב"ה שם את הנפש בגוף ודן אותם ביחד. אז לפי הגות ח אחריות הנפש והגוף שווה. לפי החוק במדינת ישראל לא. ואני עושה את ההשוואה. אז רציתי לדעת האם יש איזה שהם מאמרים הקשורים בזה מהצד הדתי ומהצד של ההגות היהודית. אולי רמב"ם מתייחס לזה? זה נורא יעזור לי.
תשובה: נראה לי שהבנת את משל הפרדס כהבנת אנטונינוס ולא כמוסר השכל היהודי הנובע מן המשל. הרי ההקשר של המשל במסכת סנהדרין דף צא הוא דרך רצף התנצחויות בין חכמי הגויים לחכמי ישראל, ובוויכוח הספציפי שהזכרת בשאלתך אנטונינוס מקשה וטוען ש"גוף ונשמה יכולין לפטור עצמן מן הדין", היינו יש כאן שני שותפים בעלי טענה משפטית קבילה המתירה בפניהם את הרסן לעשות כתאוות לבם. לעניות דעתי, עומק תשובת רבי לטענה שיש כאן שני שותפים - "מה עשה הרכיב חיגר על גבי סומא ודן אותם כאחד אף הקב"ה מביא נשמה וזורקה בגוף ודן אותם כאחד" - היא שבעולם הזה אין כאן שני שותפים גוף ונפש אלא יצירה אחת הנקראת אדם. ודאי שבמהות כל אחד נחצב כביכול ממקור אחר והגוף כלה בקבר לעומת הנשמה הנצחית, אך בלי להכנס לתפקיד הנשמה בעולם הזה המסר היהודי שרבי מעביר הוא שאין כאן שני שותפים נפרדים אלא יחידה אורגנית אחת. מעשית - גם על פי חוקי התורה שוטה פטור מן המצות וגם בעלי מגבלויות פיסיות ולא דווקא נפשיות זוכים ליחס שונה מבחינה חוקתית (כמו פטור ממצוות) ומשפטית (כמו בדרכי הקניינים). ממילא לא ברורה לי החלוקה שעשית בין היחס של החוק במדינה לבין יחס התורה אחריות הגוף והנפש. בהצלחה רבה בעבודה! הרב ינון זמיר
שאלה: שבירת מסגרת בית הספר: אני תלמיד בבית הספר. אם קמתי מאוחר מה עדיף, להתפלל יחיד ולבא לבית הספר או להתפלל במנין קודם ואז לבא (לא מבחינת הביטול תורה אלא בבחינת שבירת המסגרת)?
תשובה: יותר טוב להתפלל יחיד ולבוא לבית ספר בזמן. אך כמובן להשתדל לקום מוקדם ולהתפלל בציבור וגם לבוא בזמן לבית הספר.
שאלה: החזר הוצאות רכב באמצעות דלקן: סיכמתי עם המעסיק שאקבל החזר הוצ רכב (כולל בלאי) בסך 1 ש"ח לקילומטר, ובחישוב המרחק ממקום העבודה זה יוצא 650 ש"ח בחודש. והסיכום היה שאקבל דלקן שמוגבל ל-650 ש"ח בחודש. למעשה ההחזר הוא גם על הבלאי, כלומר תיקונים וכו, אולם בדלקן כמובן אפשר רק למלאות דלק. האם מותר לי למלאות כל חודש עם הדלקן גם רכב של אמא שלי (עד שאנצל את כל ה-650 ש"ח) ולקבל ממנה כסף תמורת הדלק, כך שאוכל לחסוך כסף שייועד לתיקונים במוסך וכדו, או שמא אסור לי לעשות שימוש עם הדלקן חוץ מאשר מילוי דלק ברכבי (ואם כך אצטרך לעשות סיכום מפורט עם המעסיק שחלק מהכסף אקבל במשכורת עבור תיקונים וכו - והייתי מעדיף לא לפתוח איתו את הנושא שוב פעם).
תשובה: בפשטות נראה, שהדלקן הוא חלק מהמשכורת והוא ממש שוה כסף. לכן, אם לא רשום בחוזה אחרת מותר להשתמש בו בכל דרך שנראה לך כולל להוציא על רכבים אחרים. הרב אריאל איגרא
שאלה: קרח במרק חם: האם יש אופן שבו ניתן בשבת להכניס קוביית קרח למרק חם לשם קירור המרק (עבור ילד)? האם יש הבדל בעניין זה בין כלי שני לכלי שלישי, והאם המצקת נחשבת כלי שני?
תשובה: המצקת נחשבת לכלי שני והצלחת לכלי שלישי ולכן לצורך תינוק אפשר לשים קוביית קרח בצלחת שהיא כלי שלישי.
שאלה: מגבות ממלון שנמסרו ע"י צד שלישי: האם ניתן להשתמש במגבות של מלון שנמסרו ע"י צד שלישי (לא זה שלקחם ללא רשות מהמלון)? האם יש הבדל בתשובה אם מדובר על פעולה (לקיחת המגבות) שנעשתה לפני הרבה שנים? האם יש הבדל בתשובה אם מופיע שם הרשת ולא ברור בדיוק באיזה עיר?
תשובה: השולחן ערוך פוסק בחושן משפט סימן שנג' שיש קניין אחרי ייאוש ושינוי רשות. לכן בעיקרון, אם ברור שהיה יאוש והחפץ כבר לא אצל הגנב אלא עבר לרשות אחרת, כמו במקרה שלך שהמגבות כבר אצלך, מותר להשתמש בהם. (בבתי מלון צריך שתעבור תקופה ארוכה כדי שנדע שבטוח הם שמו לב שהמגבת נעלמה והתייאשו). אמנם, אם אתה יודע של מי החפץ נראה שצריך להחזיר. כמו שהרמ"א פוסק בסימן שסח' שנהגו להחזיר כל גניבה גם אחרי קנין. לכן אם אתה יודע מאיזה רשת מלונות נלקחו המגבות צריך להתקשר ולשאול אותם למי להחזיר. הרב אריאל איגרא
שאלה: ברכה על יין תירוש: מה הברכה על יין תירוש של כרמל? תזכו למצוות
תשובה: בורא פרי הגפן לפני השתיה, וברכת מעין שלוש לאחריה.
שאלה: חינוך ילדים בענייני צניעות: אבקש לדעת, איך להסביר לילד בן 9 מהו איסור גילוי עריות?
תשובה: כל ילד מבין שיש קשר בין איש לאישה. הקשר הוא דבר שהקב"ה טבע באדם שכשהוא נהיה גדול בן 18 הוא רוצה להיות קשור לאישה, לאהוב אותה, לחיות איתה ולהיות קרוב אליה. הקשר הזה מותר והוא טוב לצורך הקמת משפחה. הקשר בין אבא לאמא הוא דבר שילד מכיר בו. גילוי עריות הוא כל יצירת קשר קרוב בין איש לאישה כשהקשר הוא אסור. המקרה הפשוט כשאישה שהיא אשת איש, כלומר, חייה קבוע אם איש אחד, תלך ותישן ביחד עם איש אחר והם יהיה בקירבה גופנית קרבה שמותר רק בין אבא לאמא ולא במקומות אסורים.
שאלה: פיצויים שני מעסיקים: מי שסיכם עם המעסיק שיעבוד עבודה מסויימת ויקבל עבורה משכורת משני מקורות מימון, האחד מהמעסיק ואת ההשלמה למשכורת ממעסיק אחר שמממן את השלמת המשכורת למרות שהעובד עובד של המעסיק הראשון. הדבר נעשה בהסכמת העובד והמעסיק. לאחר 5 שנים פוטר העובד מעבודתו. המעסיק מוכן לתת לו את הפיצויים רק כנגד המשכורת שהוא נתן ולא כנגד המשכורת השניה, מתוך הטענה שחובתו לפיצויים חלה עליו כמעסיק רק על המשכורת שהוא נתן ואם העובד רוצה עליו להתפטר גם ממקום עבודתו השני ויקבל פיצוייו. טוען העובד שאין באפשרותי לקבל את הפיצויים מהחלק היחסי מהמשכורת השניה כיון שאם אתפטר ממקום העבודה השני לא אוכל יותר לעבוד במסגרת הזו ועל כן מבקש העובד להחיל את כלל הפיצויים על המעסיק למרות שבפועל משכורתו ניתנה גם מגורם נוסף. האם העובד צודק וזכאי לקבל את כלל הפיצויים מהמעסיק?
תשובה: התוקף של החובה לשלם פיצויים לעובד שפוטר נובע מכך שזה המנהג המקובל בין הבריות, וזאת משום שקבלו עליהם את החוק בעניין זה, וכדברי ח בבא מציעא "הכל כמנהג המדינה". מכיוון שכך, ברור שהבריות קבלו עליהם את החוק כהגדרתו, ובמקרה דנן ההגדרה היא שהפיצוי הולך כפי ערך המשכורת המשולמת בפועל, ואין על המפטר לשלם פיצוי לך כנגד הסכום שהוא לא שילם בפועל. הרב חננאל פאטשינו.
שאלה: חורף על פי ההלכה: מתי מתחיל החורף לפי ההלכה?
תשובה: בקשת גשמים מתחילים ממוסף של שמיני עצרת. שאילת גשמים מתחילים ב-ז' בחשוון.
שאלה: שתי שאלות על כללי תורה: למדנו בכיתה את פרק י"ד בספר דברים, ועלו שתי שאלות: 1. ד: "זאת הבהמה, אשר תאכלו: שור, שה כשבים ושה עזים". ה: "איל וצבי, ויחמור ואקו ודישן, ותאו וזמר". רש"י עונה על הקושי מדוע פרטה התורה את שמות בעלי החיים כך שענה שכלל התורה הוא לפרט את המיעוט. התשובה של רש"י לא ברורה לי. הקושיה מדוע פרטה התורה, ורש"י עונה "דרך התורה לפרט.", יש פה איזו שהיא התחמקות מהשאלה. מדוע התורה נוהגת בכלל זה, של פירוט המיעוט. 2. המצווה בדברים י"ד מדברת על מאכלות אסורים, והיא מוגדרת כמצווה מבוארת, שכבר נלמדה בויקרא י"א. רש"י עונה בפירוש על "השסועה" פס ז, שח פירשו שחודש פה מקרה שסועה בבהמה, וראה בעוף. שאלתי היא מדוע לא פירטה אותם התורה כבר בויקרא? מדוע יש לכתוב את כל הלכות מאכלות אסורים שוב בספר דברים? על הקריאה, אני מקווה שהובנתי. יום טוב
תשובה: 1. רש"י אינו שואל מדוע התורה פירטה, אלא בא לבאר מדוע בבהמות התורה פירטה את הטהורים ואילו בעופות את הטמאים. 2. שאלתך שאלה טובה וכבדה, וחיפשתי ומצאתי שאף סבי ר' אשר וסרטיל - שהיה נוהג לכתוב לעצמו את שאלותיו מידי פרשה ע"ג כרטיסיות - תמה מאוד על כך. ואוסיף בשם אחי הרב רפאל נ"י שישנו מאמר חשוב של הרב לייב מינצברג בספר "תורה ודעת" ובו מהלך ארוך המבאר את החזרות השונות שישנם ביחס למצוות שונות. שם הוא עומד על השינויים הדקים שבין איזכור לאיזכור ועל פי זה בונה מהלך נפלא המראה מהו תפקיד המצוות שבכל ספר. הרב יאיר וסרטיל
שאלה: פירות שנפלו מן העץ: פירות שנפלו מן העץ, ניתן לדשן איתם או שצריך לעשר אותם קודם?
תשובה: אם הפירות שנפלו הם הפקר לכל, וכל אחד יכול לקחתם, א"כ אינם חייבים בתרומות ומעשרות, ולכן יכול לאחר מכן לדשן אתם. אם אלו פירות שהוכנסו לרשות אדם א"כ התחייבו כבר במעשרות ואין לדשן ללא עישורם. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: גובה קציצת התפילין: לכת"ר הרב ליאור שליט"א. לאחר לימוד הלכות תפילין גמלה בליבי החלטה לרכוש תפילין של רבינו תם ועל הדרך להחליף גם את התפילין של רש"י. מספר חודשים חיפשתי יצרן מתאים וסופר ירא שמים, תלמיד חכם בעל כתב נאה. דקדקתי בכל ההידורים שיכולתי, חלקם אף לא מעיקר הדין (מקשה אחת, ריבוע רגל, קניה כנגד חשבונית) ולא חסתי על ממוני. לדאבוני, הבחנתי לאחרונה כי גובה הקציצה בתפילה של ראש (של רבינו תם) קצרה בשני מילימטר ביחס ליתר התפילות. הבחנתי בכך, לאחר ששמתי לב כי הכתר של האות שין מגיע עד לקצה גובה התפילה. הדבר מסב לי עוגמת נפש מצד הענין של נוי מצוה ובפרט לאחר כל ההתשתדלות (ברור לי שמבחינת ההלכה אין בעיה וכך גם טוען היצרן). האם להשלים אם המצב הקיים (אולי אלה התפילין שזימנו לי משמים והם הראוים לי), האם לשייף את התפילה של היד לגובה של התפילה של ראש או האם לשלם על תפילה חדשה אצל אותו יצרן? (מפני דרכי אין לי כוונה להתעמת עם היצרן אם כי חשוב לי לדעת האם, על פי ההלכה, יש לי טענה טובה כנגדו).
תשובה: אם ההבדל אינו בולט לכל מי שמסתכל, לא צריך לחשוש עד כדי כך. עדיף שתשלים עם המצב הקיים.
שאלה: קשר עם דודים חילוניים: יש לי דודים חילוניים מסורתיים. נכנסתי להדרכה במקום שמאד קרוב לבית שלהם והם ואני רוצים שאני יבוא לבקר אותם. אבא שלי אמר לי שהוא לא מרשה לי לבקר אותם - אולי פעם בחודש אבל לא יותר. רציתי לשאול מה לעשות, כי זה דודים שאני מאד אוהבת ומעריכה וחבל לי שלא יהיה לי קשר איתם בגלל שלאבא שלי קשה להסתדר איתם - הם אנשים מאד טובים ואין שום בעיה איתם. (אני לא מתכוונת לאכול אצלם).
תשובה: מצוה לשמוע בקול ההורים ובפרט במה שנוגע לעניני חינוך. אמנם את יכולה להציע להוריך שתבקרי את הקרובים יותר מפעם בחודש אך הביקור יהיה קצר. ואם זה יהיה נראה להורים תעשי כן.
שאלה: מהו סוף העולם: שמעתי מס פעמים על דבר שנקרא סוף העולם וברצוני לדעת אם זה אמיתי או דבר לא נכון כי באמת יש לי חשש לגבי העניין הנ"ל מאוד גדול אשמח לתשובה וסליחה עם השאלה לא הייתה עינינית
תשובה: לא הבנתי מה השאלה, האם סוף העולם מבחינת המקום או מבחינת הזמן?
שאלה: צדקה שניתנה בטעות: לקראת לידה החלטנו לתרום כ1000 ש"ח בלנ"ד, ואכן תרמנו. אך ממש לפני הלידה כנראה כתוצאה מהלחץ והבלבול שכחתי שאשתי כבר תרמה את כל הכסף והכנסתי לקופת צדקה בביתי כ300 ש"ח שחשבתי שעדיין לא תרמנו, והתפללתי שבזכות כך הלידה תתקדם ותעבור בקלות. ב"ה תפילותי נענו. האם אפשר לקחת את הכסף חזרה או שהקופה היא כבר למעשה רכושו של העני?הרי מדובר בטעות, יש לציין כי אנו תורמים מעל מעשר לארגונים שונים.
תשובה: צדקה שניתנה בטעות אינה תופסת.
שאלה: אברהם אבינו ונסיון העקידה: א) מדוע המלאך הוא זה שפנה אל אברהם ואמר לו אל תשלח ידך אל הנער ולא הקב"ה, שהרי הפה שאסר הוא הפה שיתיר? ב) שמעתי מאיש חילוני שטוען שיש מדרש שמקפיד על אברהם שלא התפלל על יצחק כמו שהתפלל על לוט, והוכחה לכך היא שהקב"ה לא מתגלה לאברהם יותר לאחר ניסיון העקידה. האם יש דברים בגו?
תשובה: א. כדי לצוות על מיעוט חיים, חייבים לקבל ציווי מהמקור לחיים מהקב"ה. כדי לצוות על שמירת החיים, דבר המתבקש ופשוט יותר, גם מלאך מספיק. ב. אלו דברים בטלים. הפסוק במפורש אומר שאברהם אבינו קיבל שכר וברכה גדולה מכוח התעלותו במעשה העקידה. מעבר לכך מי אמר שאברהם אבינו לא התפלל. כתוב בח "מי שענה לאברהם אבינו בהר המוריה.". יש לעיין מה התפלל אולם רואים שח ציינו שגם בנושא התפלה אברהם אבינו התפלל ונענה.
שאלה: ערכים שהם מעל ההלכה: לפני כשנתים אירע מקרה מזעזע שילדה שיחקה בגפרורים והאש אחזה בה ואחיה צעק לעברה שתוריד את החצאית. הילדה סירבה בטענה שזה לא צנוע. הילדה נשרפה למוות. חבר שלי שהנו ת"ח ומחנך טוען שהמעשה היה שטותי וטעות מהיסוד, ויש לספר זאת לתלמידם ולומר להם שהילדה טעתה בגדול. מנגד אני טענתי, שבודאי שהבת טעתה אך מסיפור זה אפשר לללמוד מסר גדול על מעלת הצניעות ולומר שהילדה טעתה לא שייך כי זה פוגם וממעיט את מעשה הגבורה של הילדה. מה דעת הרב בנושא האם סיפור זה חיובי או שלילי?
תשובה: אכן ההלכה אומרת שאם אדם רואה אשה טובעת בנהר והוא מסיבות של חסידות וצניעות לא מציל אותה זו חסידות של שטות. והוא עבר עבירה של "לא תעמוד על דם רעך". וגם אדם עצמו אסור לו מסיבות של צניעות לסכן את נפשו. זו צניעות שלא במקומה. אמנם כוונתה היתה לטובה אך היא טעתה בדבר מצוה. התכוונה לעשות מצוה אך עשתה עבירה.
שאלה: הנחת תפילין עם עמוד השחר: אני צריך לצאת בדרך בחו"ל מוקדם בבקר. האם מותר להניח טלית ותפילין אחרי עמוד השחר אבל לפני הזמן שמופיעים בלוחות להניח טלית ותפילין?
תשובה: לא ניתן להניח תפילין לפני הזמן הרשום. אבל אתה יכול להניח בשדה התעופה או במטוס.
שאלה: המלבין פני חברתו: ח אמרו: "המלבין פני חברו ברבים אין לו חלק לעולם הבא". האם הפסוק חל גם על המלבין פני חברתו?
תשובה: דין הלבנת פנים (לבייש) הוא מצוות לא תעשה (רמב"ם לא תעשה, שג. ספר החינוך רמ. סמ"ג לאוין, ו). הרמב"ם כותב: שלא נבייש קצתינו את קצתינו. וזה כולל גם לבייש אישה. בסמ"ג יש גירסא המשנה את המשפט הידוע וגורסת: המלבין פני אדם אין לו חלק לעולם הבא". רואים שאין חילוק בין לבייש גבר או אישה. ויש גם טעם לעניין. על פי ספר החינוך טעם האיסור הוא בכדי לא לצער את חבירו, שהבושה היא גורמת צער גדול, ודבר זה שייך אף אצל הנשים. ובהסבר התפארת ישראל על המשנה במסכת אבות (ג, יד) הוא מביא, שהמבייש את חבירו הוא כאפיקורוס שאינו מאמין שהקב"ה יצר את האדם בצלמו אלא חושב שאין יתרון לאדם מהבהמה. וזה שייך בוודאי גם אצל הנשים.
שאלה: עבודה עם נשים בתחום הנפש: אנחנו נשואים טריים, בעלי עובד בעבודה בתחום הנפש אשר מצריכה עבודה בצוות עם רוב מוחלט של נשים. לעיתים קרובות העבודה מצריכה ימי עיון וסדנאות אשר משמעותם - אינטראקציה פחות עניינית וחשיפה אישית יותר עם נשים אשר מעיקה עליי. אני סומכת על נאמנותו אך לא מצליחה להשתחרר מהקושי שכרוך בידיעה כי הוא מבלה שעות ארוכות באופן הזה עם בנות המין השני. אודה לך כבוד הרב על עצה שתוכל לכוון אותנו בדרכנו הראשונית המשותפת. חשוב לציין, כי דיברנו על כך רבות והתקשורת טובה ברוך ה, אך התחושות והרגשות שאני חווה עדיין קיימים.
תשובה: העיקרון הוא, שקשר על בסיס אישי ועל התעניינות אישית של בעלך עם נשים אחרות צריך להיות מחוץ לתחום. הקשר עם נשים צריך להיות ענייני וקר. רק איתך הקשר צריך להיות אישי וחם. אם כך בעלך מספר לך שהדברים קורים אזי את יכולה להיות רגועה ושמחה. אולם אם החולשות והתרבות המערבית נדבקו בכםי אזי אני באמת ממליץ שבעלך יחפש מקום שיש שם פחות צורך לקשר עם נשים. הדבר לא צריך לעשות ביום אחד אולם הכיוון צריך להיות שלא להיות במקום שמעורר קשר אישי וחם בין איש לנשים אחרות. בנוגע לסיפור סודות אישיים - גם זאת צריך להיות לפי מה שמתאים לך. אם יש דברים שאת מרגישה שזה פוגע באינטימיות שיש בינך לבין בעלך, אזי אין לו לגלות סודות אלו. חלק מבנין הבית הוא שמירת הסודות הביתיים רק בתוך הבית. נכון שלצורך טיפול וכד' מותר לספר סודות אולם רק בהסכמת שני בני הזוג, ורק כשזה מתיישב על הרגש. את תסכמי עם בעלך איזה סוג דברים מפריעים לך אם הוא חושף אותם והוא יענה לבקשתך מה ישאר כסוד ללא חשיפה.
שאלה: חילול ה  בחציית כביש באור אדום: האם חציית כביש ברמזור אדום ע"י הולך רגל כשהכביש שומם הינה בבחינת חילול ה?
תשובה: אם תלמיד חכם עובר על חוקי התנועה, יש בזה צד של חילול ד'. ההתרגלות לשמירה על חוקי התנועה היא מצוה. יש בה ממצות שמירת הנפש.
שאלה: הלוואה רק על ידי שטר: אחותי בקשה מאבי הלוואה של סכום כסף מסוים. אבא שלי אמר לה לכתוב פתק שטר הלוואה שהוא נותן לה את הסכום. אחותי נפגעה מזה שאבא שלה מחתים אותה על פתק הלוואה כאילו הוא מפחד שהיא לא תחזיר לו. הטענה של אבא שלי היא שהוא הולך על פי שולחן ערוך, לא משנה בן בת או משהו זר צריך לעשות שטר הלוואה. מה ההלכה לגבי זה?
תשובה: האב צודק בהחלט ועל כל הלוואה צריך לכתוב שטר, ודרך אגב דין זה מונע הרבה אי נעימויות.
שאלה: דחיית חתונה: אחותי ובן זוגה החליטו להתחתן לפני כחצי שנה, הם סגרו תאריך לאולם, תקליטן וצלם. לאחר חודשיים הסבא של החתן נפטר. אמא של החתן אמרה שלא דוחים את החתונה ושהיא תגיע לחופה. עכשיו 3 חודשים לפני החתונה אמא של החתן החליטה שצריך לדחות את החתונה ואם לא היא לא תגיע יש בלאגן גדול והכל עומד להתפוצץ, האם לדחות?
תשובה: מצד ההלכה היא יכולה להגיע לחתונה. האחים שלה יכולים להגיע בתנאים מסויימים. בשביל להרגיע את כל הסיפור כדאי לפנות לרב בית הכנסת שלהם או דמות תורנית אחרת שבקשר איתם שתדבר על ליבם ותיישב את המחלוקת.
שאלה: תרגלי יוגה מול השמש: אני מתרגל יוגה, שמעתי מחבר שיש תרגילים שאסורים לתרגל, כגון תרגיל שנקרא "ברכת השמש". הוא טוען שאת תנועות תרגיל אלה עשו לכבוד השמש, ולכן בתרגיל זה ישנו איסור עבודה זרה. אני טענתי לו יתכן שתרגיל זה נעשה לכבוד השמש, אבל אני מתכוון להתעמלות ולא בשביל לעבוד שום שמש. אם אני יקום בבקר כשהשמש זורחת ויעמוד בחוץ כשפני מול השמש ויעשה תרגיל זה אפילו שלא אתכוון לעבוד את השמש, אסור, כמו שאסור לזרוק אבן למרקוליס אפילו שלא מתכוון לעובדה, אבל אם אחד זורק אבן בבית לכבוד ה, ברור שאין איסור בדבר. ואפילו אם לכתחילה תרגיל זה לא היה דוקא בבוקר בזריחה לפני השמש, אבל כאן תלוי הכוונה, שהרי אם דרך גויים לזרוק אבנים בצורה מסוימת במשך היום לכבוד השמש, האם יהיה לי אסור לזרוק אבנים באותה צורה אם אני לא מתכוון לעבודה זרה אלא סתם לשם תחביב או כיון שכך מתחשק לי?
תשובה: נראה לי שתרגיל שיש בו תנועות שכוונת המחברים של התרגיל שהוא יהיה לעבודה זרה אסור לעשותו גם ללא כוונה. אילו אותם תנועות רגילים לעשות למטרות אחרות ולא מתוך שמכירים את התרגיל אזי הם אינם אסורות.
שאלה: כל מעשיך יהיו לש"ש: מהי תוקף משקל ההלכה של כל מעשיך יהיו לשם שמים - שו"ע או"ח סימן תרל"א. מי חייב בה עד כמה היא רלוונטית פרקטית וטכנית מעשית. מהן הדעות החולקות בדין זה? האם היא ככל ההלכות שבשו"ע?
תשובה: זו הלכה במידות. ככל שאר המידות יש בישום הלכה זו מדרגות רבות וכל החיים אדם צריך להתקדם בענין זה.
שאלה: נזק לרכב שחנה במקום אסור: ראובן חנה במקום שאסור להחנות (זה היה בצמוד לגדר אך נוסעות שם מכוניות) ושמעון שנסע שם פגע לו ברכב. האם שמעון מחוייב לשאת בהוצאות תיקון הרכב?
תשובה: על שמעון לשים לב לאן הוא נוסע שמא יזיק אחרים. כמובן שהעובדה שראובן חנה במקום שאסור לחנות אין בה כדי לפטור את שמעון. וכי יעלה על הדעת שמותר להזיק רכב שחונה במקום שאסור לחנות בו? בענייני נזקי ממון בתאונות דרכים, גם כאשר נגדיר את הנוהג ברכב כמהלך בדרך, עדיין יש להבחין בינו לבין הדין הפשוט של ר' אלעאי שאין דרכם של בני אדם להתבונן בדרכים הפוטר אותו, משום שדווקא במקום שצריך התבוננות, כגון בכד או בחבית קטנה נאמר הדין הזה, אך דבר גדול הנראה לעין כל אף ללא התבוננות במחשבה יתרה, לא שייך לומר שאין דרכם של בני אדם להתבונן בדרכים. במקרה ורכבו של ראובן חסם את כל רוחב הכביש יתכן שישתנה הדין. הרב ינון זמיר
שאלה: נזק לרכב של חברת ביטוח: ביוצאי מהחנייה בבית מגורי התנגשתי ברכב חונה.מכיוון שהייתי בדרך לתפילה, רשמתי את מספר הרכב.בחזרתי הביתה גיליתי כי: א. הנזק שנגרם לרכב הוא קל מאוד (שפשוף קל) וייתכן שלא נעשה ע"י רכבי אלא בהזמנות אחרת (שפשוף כזה מצוי ברכבים רבים). ב. הרכב, כנראה, שייך לחברת השכרת רכבים - כלומר,הנהג שכר את הרכב. שאלותי: א.האם עליי לפנות לנהג הרכב ולאמר לו שפגעתי ברכבו, למרות שדבר זה יוביל פנייתו לביטוח ולהשתתפות עצמית מבחינתי אשר עולה עשרת מונים על ערך הנזק בפועל? ייתכן, כאמור, שלא רכבי הזיק לרכבו. ב. האם עליי לפנות לנהג הרכב או שמא עליי לפנות ישירות לחברת הביטוח?
תשובה: אדם שהזיק חייב לשלם על נזקו, לכן עליך לדווח לניזק ולשלם את הנזק. אמנם במקרה שלך צריך לשום בדיוק את שווי הנזק כיוון שגם אם הנזק קטן חברת ההשכרה גובה סכום גדול. לכן עדיף שתפנה לשוכר הרכב ותגיע איתו להסדר שתתקן את הנזק בעצמך (ע"י איש מקצוע) ואז חברת ההשכרה לא תתבע את השוכר על הנזק שגרמת. במידה ולא תיקנת את הנזק וחברת ההשכרה תבעה מהשוכר סכום יותר גדול מהנזק שאתה גרמת, עליך לשלם בכל מקרה את הנזק שאתה עשית.  לגבי שאר הסכום צריך לעיין אם אתה חייב בדיני אדם או רק בדיני שמים. הרב אריאל איגרא
שאלה: כלי חרס בשרי שניתזה עליו טיפה חלבית: טיפה מתבשיל חלבי שעל גבי האש ניתזה על כלי חרס בשרי ריק. אחר כך ניקינו את הכלי (איני זוכרת כמה זמן עבר עד שניקינו). לאחר מכן שמנו את הכלי בצד ללא שימוש יותר משנה. האם ניתן להכשיר את הכלי, וכיצד? (אנחנו מעדות המזרח)
תשובה: כלי חרס אי אפשר להכשיר. אבל לעניות דעתי במקרה המתואר אין לאסור את הכלי.
שאלה: כתיבת ומחיקת שם הויה במחשב: כתיבת ומחיקת שם הויה ב"ה ( ר הנכון) במחשב מותרת או אסורה?
תשובה: מותר, זה לא נקרא כתיבה. תשובת הרב זלמן מלמד
שאלה: הנחת תפילין סמוך לשקיעה: לכבוד הרב. למיטב ידיעתי יש להניח תפילין עד השקיעה, כאשר מומלץ להניח כבר בבוקר. היום חליתי ונרדמתי והתעוררתי ממש בסמוך לשקיעה. נוצר מצב שהתחלתי את הנחת התפילין ב16:54 כאשר השקיעה (ע"פ האתר) היא ב16:55 ולמעשה הנחת התפילין נמשכה עד אחרי השקיעה. מה יש לעשות במצב כזה שיודע אדם שלא יספיק לסיים עד השקיעה?
תשובה: גם רגע אחד של הנחת תפילין חשוב. אולם במקרה שלך היה לך זמן נוסף של בין השמשות שהוא ספק יום ספק לילה ולדעת הפרי מגדים אם לא הספקת להניח תפילין לפני השקיעה עליך להניח אחרי השקיעה כל בין השמשות. לשם הבנת הנושא כדאי לדעת, שמן התורה אפשר להניח גם בלילה אלא שחכמים גזרו לא להניח בלילה שמא יישן.
שאלה: חזן דתי לייט: בהמשך ובתגובה לשאלה על חבר דתי לייט שינגש לתיבה, הרב כתב שמלכתחילה לא לעלות אותו. רציתי לדעת מה ההבדל בבן אדם שלא מקפיד על שמרית נגיעה והולך למעודונים וכו המוגד "דתי לייט" לבין אדם שומר תו"מ מקפיד על קלה כבחמורה,אבל בעיניני בין אדם לחברו לא מקפיד או עובר על מצוות אחרות שבחברה מגדירים אותו כצדיק?
תשובה: יש להבדיל בין עבירות שונות, כיצד הם מפורסמים וכיצד הם מקובלים בציבור. ייתכן שאדם עובר עבירה מאוד חמורה אולם הציבור לא רואה בזה עבירה חמורה או שאינו מודע בכלל שזו עבירה. בח התחשבו בשיקול זה. גם הרמב"ם כתב שבזמנו מי שהיה קושר בשבת - לא ידעו שזה אסור. גם בימינו כאשר אדם אוכל וחולצתו מתלכלכת, וכתוצאה מכך הוא ניגש לברז לשטוף אותה - הוא לא חושב שזה כביסה, אך באמת זה איסור דאורייתא. אדם כזה לא יוגדר כעבריין. לגבי שליח ציבור, אם הוא עובר עבירות בצנעה אז הציבור לא יודעים. אולם אם הוא מוכר בציבור כאחד שמזלזל במצוות גם אם הם קלות יחסית - עדיף לשלוח מישהו אחר גם אם הוא עובר עבירות יותר חמורות אך זה לא מפורסם, כיוון שכך לא ניכר הזלזול.
שאלה: שיפצורים מהצבא: שירתתי בצבא כחייל קרבי במהלך השירות קיבלתי חומר לשיפצורים (חוטים,סרט הדבקה וכו ) בתום השירות אף אחד לא ביקש את השאריות שנותרו אצלי (מדובר בדברים קטנים). האם מותר לי להשתמש בהם לצרכים פרטיים?
תשובה: מותר, כיוון שאלו דברים שלא מקפידים עליהם.
שאלה: תפילה שאדם ימות : האם מותר לכהן להתפלל על גוי רשע שימות מהר ככל האפשר? האם מותר להתפלל על אדם רשע שימות מהר ככל האפשר, כשברור שאם יחיה עוד בוודאי שימשיך להזיק לו או ליהודים אחרים? האם מותר להתפלל שרשע כזה ימות אף שלא בדרך הטבע? האם מותר ליהודי להתפלל לה שיעשה לו (אישית) נס וישתנה מצבו על-ידי אמצעי שלא כדרך הטבע?
תשובה: מותר למסור דינו לשמים ולהתפלל שיעשה הקב"ה דין ברשעים. על כך אנו מתפללים יום יום ולמלשינים אל תהיה תקווה. כלולים בתפלה הזו כל הרשעים המזיקים, אין צורך לפרט בשמות. אולם אם אדם רוצה להקדיש משיברך מיוחד לרשע מיוחד אין בכך מניעה. מותר להתפלל שיעשה נס. אולם עדיף להתפלל שהקב"ה יושיע שלא בדרך הנס אלא שהקב"ה יגייס את הטבע שגם הוא יענה אמן על הישועה.
שאלה: צדקה מכפרות שלא באו לאסוף: אבא שלי גבאי בבית כנסת ביישוב. בערב יום כיפור הוא אסף את כל הכסף של כל קופה שהשאירו ולקח הביתה כדי לחלק. נשארה קופה אחת שאף אחד לא בא לקחת ואין מספר להתקשר. כתוב שזה קשור לבהתחזקות מאחזים בארץ ישראל. האם אפשר להעביר את זה לקופה של "נוער למען ארץ ישראל" שאני (בנו) אוסף?
תשובה: מותר.
שאלה: אזכרה: אבי נפטר בי"ג בכסלו. מידי שנה אנו נוהגים לעלות לקבר ולאחר מכן אנו עורכים אזכרה בבית. השנה י"ג בכסלו חל ביום שבת. לכן, אבקש לברר מתי ניתן לעלות לקבר ולערוך אזכרה.
תשובה: את הקדיש יש לומר בשבת. כמו כן ראוי גם ללמוד לעילוי נשמתו בשבת. עליה לקבר ואזכרה גדולה (אם עושים) יש לעשות ביום ראשון ואפשר גם ביום שישי, אם זה יותר נח.
שאלה: העתקת מוזיקה של אשתי: ראיתי פה כמה תשובות שאומרות שלהעתיק דיסקים לשימוש בני המשפחה מותר. שאלתי היא האם ניתן להשתמש בשירים שהיו לאשתי לפני שהתחתננו, כלומר, להעתיק אותם לMP3 שלי?
תשובה: ניתן להעתיק דיסק לMP3 אם השימוש באופן זה יותר נח, אך לענ"ד אין ליצור בכוונה שני עותקים על מנת שיוכלו להשתמש בהם במקביל שני אנשים, אא"כ ברור שיוצרים אינם מקפידים על כך. הרב יאיר וסרטיל